ชงครม.เว้นภาษีนำเข้ารถ-อะไหล่
สศค. ดันมาตรการเว้นภาษีน้ำเข้ารถยนต์ทั้งคัน-อะไหล่สวมแทนรถที่จมน้ำเข้า ครม. เล็งช่วยบริษัทรถยนต์ที่ได้รับผลกระทบ
29 ต.ค. 2565

สศค. ดันมาตรการเว้นภาษีน้ำเข้ารถยนต์ทั้งคัน-อะไหล่สวมแทนรถที่จมน้ำเข้า ครม. เล็งช่วยบริษัทรถยนต์ที่ได้รับผลกระทบ  
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า คลังได้เสนอมาตรการภาษียกเว้นอากรขาเข้าสำหรับรถยนต์ ทั้งที่นำเข้าทั้งคัน และนำเข้าเฉพาะชิ้นส่วนเข้ามาผลิต แต่ขณะนี้อยู่ในขั้นพิจารณาของคณะกรรมการกลั่นกรองเรื่องเสนอคณะรัฐมนตรี (ครม.) ที่มีนายกิตติรัตน์ ณ ระนอง เป็นประธาน ซึ่งผลสรุปต้องขึ้นกับคณะกรรมการชุดดังกล่าว
อย่างไรก็ดี ยืนยันว่ามาตรการที่คลังเสนอไป เป็นมาตรการที่ใช้ทั่วไปสำหรับผู้ประกอบการรถยนต์ทุกค่ายที่ได้รับผลกระทบจากน้ำท่วม ไม่ใช่เฉพาะรายใดรายหนึ่ง และมีการกำหนดเป็นมาตรการชั่วคราว ซึ่งจะสิ้นสุดเมื่อค่ายรถยนต์กลับมาผลิตได้เป็นปกติ และมีการจำกัดจำนวนที่ชัดเจน คือให้เท่ากับจำนวนที่ผลิตจริงและจำหน่าย ในช่วงเดียวกันของปีที่แล้ว
นายสมชัย กล่าวอีกว่า นอกจากนี้ คลังยังได้เสนอมาตรการทางภาษีสำหรับการนำเข้าเครื่องจักร อุปกรณ์ที่เสียหายจากกรณีน้ำท่วม ที่ต้องมีการซ่อมแซม หรือนำเข้าเครื่องจักรมาทดแทน โดยคลังและกรมศุลกากรได้เตรียมออกประกาศย้อนหลังให้ถึงวันที่ 23 ต.ค.2554 ไว้แล้ว เพียงแต่การบังคับใช้ต้องรอให้ ครม.เห็นชอบก่อน
นอกจากนี้ ช่วงกลางเดือน ธ.ค.นี้ ก็จะมีมาตรการช่วยเหลือเพิ่มศักยภาพให้แก่ผู้ประกอบการขนาดกลางและขนาดย่อม (เอสเอ็มอี) อีกด้วย
นายสมชัยกล่าวอีกว่าในปี 2555 รัฐบาลตั้งเป้าให้เป็นปีแห่งการส่งเสริมการลงทุน สำหรับมาตรการส่งเสริมการลงทุนของคณะกรรมการส่งเสริมการลงทุน (บีโอไอ) นั้น ที่ผ่านมาได้คุยกับเลขาธิการบีโอไอ ซึ่งมีแผนจะปรับลดมาตรการทางภาษีลงบางส่วนแล้ว แต่คงไม่ถึงกับยกเลิกไปเลย โดยเฉพาะรายที่ได้รับผลกระทบจากน้ำท่วม นายกรัฐมนตรี มีแนวคิดว่าจะขยายให้ 1-2 ปี
นอกจากมาตรการทางภาษีแล้ว สศค. ยังจะเสนอเดินหน้าร่างพระราชบัญญัติหลักประกันทางธุรกิจ ที่ให้นำสินค้าคงคลังมาค้ำประกันเงินกู้ได้ รวมถึงผลักดันร่างพระราชบัญญัติภาษีที่ดินและสิ่งปลูกสร้าง และเร่งจัดตั้งสำนักงานกองทุนการออมแห่งชาติ (กอช.) ตามกฎหมายที่มีผลใช้บังคับแล้ว
รายงานข่าว แจ้งว่า ที่ผ่านมา คลังได้เสนอมาตรการภาษียกเว้นอากรขาเข้าสำหรับรถยนต์ ทั้งที่นำเข้าทั้งคัน และนำเข้าเฉพาะชิ้นส่วนเข้ามาผลิตให้แก่ค่ายรถยนต์ที่ได้รับผลกระทบจากน้ำท่วม แต่เนื่องจากมีการมองว่าค่ายฮอนด้า อาจจะได้ประโยชน์เพียงค่ายเดียว จึงให้มีการกลั่นกรองเรื่องให้รอบคอบก่อน